
ВЪПРОСИ И ОТГОВОРИ ПО ПРОЦЕДУРА 
ЧРЕЗ ПОДБОР НА ПРОЕКТНИ ПРЕДЛОЖЕНИЯ 
BG05SFPR001-3.004 
 „ПОДКРЕПА ЗА РАЗВИТИЕ НА ПРОЕКТНА ДОКТОРАНТУРА“
към 11.03.2024 г.


[bookmark: _Hlk157411656]ВЪПРОС 1 ОТ 29.01.2024 Г. (Q001 ПОСТЪПИЛ ЧРЕЗ ИСУН):

Може ли по програмата да бъде подкрепена стартирала през януари 2024 докторантура, която няма финансиране? Или подкрепата е само за планирани докторантури?

[bookmark: _Hlk157411750]ОТГОВОР:
Съгласно т. 13 от Условията за кандидатстване, по процедурата може да бъдат подкрепени единствено нови докторанти, които се обучават в редовна форма по реда на чл. 21, ал. 7 от Закона за висшето образование (ЗВО), т.е. такива, които към момента на обявяване на процедурата не са зачислени в докторантура при висше училище/научна организации. Не се допуска включване на докторанти, които вече са защитили ОНС „Доктор“, както и на лица, които са отчислени с или без право на защита. В процеса на изпълнение на дейността, висшето училище/научната организация трябва да определи конкретните теми на докторантурите, за които ще бъдат провеждани конкурси за докторанти и да обяви конкурс за избор на докторанти в редовна форма на обучение по реда на чл. 21, ал. 7 от ЗВО в съответствие с изискванията на Закона за развитието на академичния състав в Република България и правилника на съответното висше училище/научна организация и съобразно планираното в проектното предложение. В тази връзка, по процедурата не е допустимо предоставяне на финансиране за докторантури, които са стартирали извън периода на изпълнение на проекта.

ВЪПРОС 2 ОТ 29.01.2024 Г. (Q002 ПОСТЪПИЛ ЧРЕЗ ИСУН):

Докторантурите заложени в едно проектно предложение трябва ли да имат обща тематична насоченост и трябва ли наименованието на предложението да отразява тази насоченост?

ОТГОВОР:
Процедурата не поставя изискване всички докторантури, които са планирани в проектно предложение, да имат обща тематична насоченост. При всички случаи, обаче, планираните докторантури трябва да бъдат насочени към докторски програми, които имат валидна акредитация към етапа на кандидатстване, както и за периода на изпълнение на проекта и които са избрани на базата на специално проведено обсъждане в рамките на академичния/научния съвет. Изборът на докторски програми трябва да бъде обоснован от кандидата и, когато е приложимо, от партньорите, на базата на конкретни идентифицирани потребности и цели за развитие, въз основа на публично достъпна информация от стратегии, вкл. териториални стратегии, анализи и други официални източници. Обосновката трябва да се основава на потребности на пазара на труда на конкретния регион, към който адресира проектното предложение, без значение от региона, в който е местоположението на кандидата и/или партньора. По отношение на наименованието на проектното предложение, преценка на кандидата е дали то да отразява тематичната насоченост на планираните дейности, или не.

ВЪПРОС 3 ОТ 30.01.2024 Г. (Q003 ПОСТЪПИЛ ЧРЕЗ ИСУН):

Уважаеми колеги,
Моля за разяснение по следните въпроси, свързани с поканата за кандидатстване ("Проектна докторантура")
1. Кои докторанти са допустими участници - само и единствено зачислените по Чл. 21, ал. 7 на ЗВО или тези по "държавна поръчка" по Чл. 9 от ЗВО.
2. Съгласно насоките за кандидатстване, допустими са проекти, насочени към различни основни звена. В тази връзка моля да уточните:
- Дали филиалите по чл. 25 от ЗВО (В случая на Софийски университет това е филиалът в Бургас) могат да бъдат обект на дейностите по проекта. Т.е. проектът да се изпълни във филиал като структура на университета, която работи по силата на Чл. 25 от ЗВО.
- Възможно ли е в един проект да бъдат включени повече от едно звено на висшето училище?
- Възможно ли е в един проект да бъдат включени повече от едно професионални направления?
3. Възможно ли висше училище от регион в преход да организира проектна докторантура, насочена към докторанти от по-слабо развит регион?
Ако отговорът е да, означава ли това, че помощта, отпусната на висшето училище попада в условията на "по-слабо развит регион".
Благодаря за помощта,

ОТГОВОР:
1. Моля вижте отговора на въпрос 1 по-горе. По процедурата се изисква новите докторанти, които ще се обучават в рамките на проекта в редовна форма, да бъдат зачислени по реда на чл. 21, ал. 7 от Закона за висшето образование (ЗВО), с оглед избягване на двойно финансиране. В тази връзка не се допуска с финансиране по проекта да се зачисляват и обучават докторанти в различна форма от тази по чл. 21, ал. 7 от ЗВО.
2. Съгласно Условията за кандидатстване допустимите кандидати и партньори висши училища трябва да са създадени при условията и по реда на ЗВО, да имат право, съгласно чл. 79а, ал. 3 от ЗВО, да провеждат обучение за придобиване на образователна и научна степен „доктор“ при условията на чл. 80, ал. 2 от ЗВО и да имат валидна акредитация за докторските програми, включени в проектното предложение. Процедурата не ограничава подаването на проектно предложение за дейности, които се планира да се изпълняват в териториално изнесена структура на висше училище (филиал). По процедурата не са поставени ограничения по отношение на броя на основните звена и на професионалните направления на висше училище, които може да бъдат включени в едно проектно предложение. Когато, обаче, едно висше училище участва като кандидат или партньор в повече от едно проектно предложение, дейностите по всяко от проектните предложения трябва да са насочени към докторски програми от различни професионални направления и към различни основни звена по чл. 25 от ЗВО.
В допълнение обръщаме внимание, че в съответствие с чл. 9, ал. 3, т. 3, б. „а“ от ЗВО, обучение по докторска програма конкретно във филиала може да бъде финансирано по проекта, когато тази програма попада в професионалните направления, посочени като такива, в които ще се извършва обучението и с които филиалът е открит/преобразуван от Министерски съвет.
3. Съгласно Условията за кандидатстване дейностите в проектните предложения по процедурата трябва да бъдат насочени към конкретни акредитирани докторски програми на висшите училища/научните организации, избрани на базата на специално проведено обсъждане в рамките на академичния/научния съвет и обосновани от кандидата и, когато е приложимо, от партньорите, въз основа на публично достъпна информация от стратегии, вкл. териториални стратегии, анализи и други официални източници, като обосновката трябва да се основава на потребности на пазара на труда на конкретния регион, към който адресира проектното предложение, без значение от региона, в който е местоположението на кандидата и/или партньора. В тази връзка процедурата не поставя ограничения дейностите в проектно предложение да бъдат насочени  към конкретния регион, в който е разположен кандидата/партньора. Местоположението на кандидата/партньора, в който е планирано да бъдат зачислени докторантите по проекта, се взема предвид единствено при оценката по критерий 5. „Фокус върху регионите“ от техническата и финансовата оценка на проектните предложения, което в последствие ще бъде използвано от Управляващия орган за целите на отчитането на Програма „Образование“. 
Отчитайки спецификите на процедурата и факта, че в проектна докторантура може да бъдат включени докторанти от цялата страна, независимо от териториалното местоположение на висшето училище или научната организация, която провежда обучението, при попълването на формуляра за кандидатстване кандидатите следва да разпределят разходите по всяко проектно предложение в съотношение 35,29% към категория Регион в преход и 64,71% към категория По-слабо развити региони, а целевите стойности на индикаторите - в съотношение 31% към категория Регион в преход и 69% към категория По-слабо развити региони, без допълнителна обосновка.
ВЪПРОС 4 ОТ 09.02.2024 Г. (Q004 ПОСТЪПИЛ ЧРЕЗ ИСУН):

1. Ако едно висше училище кандидатства с повече от един проект, допустимо ли е да се сформира едно докторантско училище/школа или трябва да се предвиди за всяко подадено проектно предложение?
2. Има ли фиксирани часови ставки за екипа за организация и управление, както и за представителите на академичния състав, по които да се водим при оформлението на бюджета на проектното предложение?

ОТГОВОР:
1. Съгласно т. 11 от Условията за кандидатстване една организация може да участва като кандидат или партньор в не повече от 6 (шест) проектни предложения, дейностите по всяко от които трябва да са насочени към докторски програми от различни професионални направления, а за висши училища - и към различни основни звена по чл. 25 от ЗВО. Обръщаме внимание, че съгласно т. 13 „Дейности, допустими за финансиране“ от Условията за кандидатстване, по отношение Дейност 1 е посочено, че „Дейността включва разработване и въвеждане на програми за специализирани курсове за обучение на докторанти (вкл. мултидисциплинарни и/или интердисциплинарни и/или съвместни) по конкретни акредитирани докторски програми.“.Също така, съгласно Условията за кандидатстване, бележка под линия №14 „За целите на настоящата операция докторантско училище/школа е част от организационната структура на кандидата/партньора висше училище/научна организация, в която се организира, координира и провежда обучението на докторанти в академична среда и не предполага създаване на ново основно или обслужващо звено по смисъла на чл. 25 от ЗВО. Докторантското училище/школа функционира на територията на висшето училище/научната организация и използва безвъзмездно неговата материално-техническа база и човешки ресурс (преподавателски и административен). Обучението в докторантско училище/школа по процедурата трябва да се осъществява по акредитирани докторски програми на висшето училище/научната организация и да бъде насочено към придобиване на общи и специализирани знания и компетенции, осигуряващи успешната защита на дисертационния труд на докторантите.“.
В тази връзка, едно висше училище, което участва в повече от едно проектни предложения, може да изпълнява Дейност 1 както в рамките на едно докторантско училище/школа на висшето училище (отчитайки дефиницията по процедурата), в което висшето училище организира и провежда обучение по докторски програми от различни професионални направления, така и в повече докторантски училища/школи на висшето училище, в които се провежда обучението по докторските програми по проекта, в зависимост от това как е организиран процесът в съответното висше училище.
2. Съгласно т. 14.2 от Условията за кандидатстване „Другите преки и непреки разходи за изпълнението на проекта“ (бюджетен ред 4) се изчисляват като единна ставка в размер на 40 % се приложи върху сумата на разходите за възнаграждения на докторанти (бюджетен ред 1). Единната ставка покрива другите допустими преки и непреки разходи по проекта, като например разходите за такси за публикации и участие в конференции на докторанти, за обучение в страната на представители на академичния състав, за другите преки разходи, които се извършват от бенефициента във връзка с изпълнението на дейностите и за непреките разходи. Единната ставка се прилага както при подготовка на проектните предложения, оценка на бюджетите на проектните предложения, така и при определяне размерите на допустимите разходи в процеса на изпълнение и при окончателното плащане по проекта. 
В тази връзка по процедурата няма изискване допустимият размер на другите преки и непреки разходи да се доказва от кандидатите на етап кандидатстване. Обръщаме внимание, че изборът на изпълнители от страна на кандидат/партньор е предмет на правилата, посочени в Глава четвърта „Специални правила за определяне на изпълнител от бенефициенти на безвъзмездна финансова помощ“ на ЗУСЕФСУ или Закона за обществените поръчки (ЗОП) и Правилника за неговото прилагане (ППЗОП).
ВЪПРОС 5 ОТ 13.02.2024 Г. (Q005 ПОСТЪПИЛ ЧРЕЗ ИСУН):

Здравейте,
Молим за разяснение по следните върпоси:
1.В какви трудови правоотношения може да бъде проектният докторант, зачислен по чл. по реда на чл. 21, ал. 7 от Закона за висшето образование (ЗВО)? Може ли такъв докторант да бъде назначен на 8 часов ОТД в предприятие (дисертацията е насочена към нуждите на бизнеса) или в съответния ВУЗ, акредитиран за съответната докторска програма? Най-вероятните кандидати за проектните докторантури ще са работещи в дадена индустрия, търсещи решение на конкретен или проблем от по-общ характер на работодателя си.
2. Разходите за възнаграждения на докторанти по чл. 21, ал. 7 от ЗВО в размер на 85 000 лв. за целия срок на докторантурата какво точно включват? Стипендии, възнаграждения на преподавателите, участващи в обучението на докторанта, администриране на обучението му, суми за лабораторни опити и анализи, апаратура, софтуер?
3. Проектните докторантури са със силно инженерна и практическа насоченост, откъде ще дойде финансирането на високотехнологичните изследвания? Финансирането за изследванията на докторанта е част от сумата, предвидена за неговите възнаграждения и задължително ли докторанта трябва да получи финансиране за изследванията си и от организацията, в която работи?
4. На с. 12 от Условията за кандидатстване е посочено следното: „Съобразно спецификата на проектните докторантури и в случай на установена необходимост, на етапа на изпълнение на проект се допуска както промяна на асоцииран партньор, така и идентифициране на организации, които ще предоставят безвъзмездно материално-техническата си база за целите на провеждането на научноизследователска дейност в рамките на проектната докторантура на докторант по проекта, като в този случай не е необходимо тези организации да бъдат включвани като асоциирани партньори.“ 
- Означава ли това, че фирмата, в която докторантът работи или чийто практически проблем решава може да предостави безвъзмездно материално-техническата си база за целите на научноизследователска дейност? Ако фирмата все пак не е съгласна безвъзмездно да предостави базата си за тази цел, има ли предвиден вариант ползването да бъде заплатено от перо в бюджета на проекта? Ако няма такъв допустим вариант, как докторантът следва да уреди въпроса с осигуряването на оборудване, материали, инструменти, техника и лаборатория и с какви средства се предвижда да ги заплати? Ако докторантът не разполага с достъп до такива основни средства за провеждане на изследването, той няма да може да го извърши. Ако не е предвидена финансова възможност за уреждане на въпроса, изследването му става невъзможно, тъй като става въпрос за скъпоструващо оборудване, което е невъзможно да закупи със собствени средства и с каквото ВУЗ не разполага.
- Как е предвидено да се уреждат взаимоотношенията между докторанта и фирмата, която ще предоставя база за изследвания безвъзмездно и/или срещу заплащане? Кой следва да договори и следи за тези договорни отношения, след като кандидатът (университет, научна организация) няма да е пряка страна по тях. Става ясно от документацията, че съответната/ите фирма/и не е/са партньор/и, не е и асоцииран член и де факто не участва пряко в проекта, тоест кандидатът няма отношения с нея.
5. Ако проектът е планиран с продължителност 5 години, допустими разходи за възнаграждения на докторантите само за период от 3 години ли са?

ОТГОВОР:
1. Съгласно Таблица на единичните разходи и еднократните суми по процедура BG05SFPR001-3.004 „Подкрепа за развитие на проектна докторантура“ (Приложение VIII ТЕРЕС-ПД към Условията за кандидатстване) „За да се гарантира пълноценно участие на докторанта в научноизследователската и иновационна дейност, докторантът сключва трудово правоотношение с обучаващата организация с минимална заетост от 4 часа на ден….“. Обучаващата организация и докторантът определят разпределението на заетостта по трудовия договор в зависимост от спецификата на обучението в съответната докторска програма и възложените задължения по трудовия договор, като спазват задължителни условия за минимална заетост по трудовия договор поне 4 часа на ден, срокът на трудовия договор да обхваща периода от зачисляването на докторанта до защитата на дисертационния труд.
2. Обучението на докторанти се осъществява по индивидуален план при условията и по реда на Закона за висшето образование и правилника на съответното висше училище или научна организация, като планът включва учебна дейност, научноизследователска и педагогическа дейност. Учебната дейност на докторанта се осъществява в рамките на дейност 1 по настоящата процедура, а  педагогическата и научноизследователската дейност, изготвянето на научни публикации и участието в научни конференции за споделяне на резултати и добри практики от докторантите по проекта, като част от обучението им за придобиване на образователна и научна степен „доктор“ (за целите на процедурата тази част от обучението на докторанта е наречена „проектна докторантура“) се осъществяват в рамките на дейност 2.
[bookmark: _Hlk159231865]В тази връзка, обучаващата организация има задължението да изплаща месечно възнаграждение на докторанта съгласно подписания трудов договор (минимална заетост от 4 часа на ден), като общият разход за възнаграждения на докторанта (вкл. и задължителните вноски за сметка на работодателя) за целия период на докторантурата не трябва да бъде по-нисък от определения общ единичен разход в размер на 85 000 лв. (или друг актуализиран размер, определен от УО).  
В рамките на Дейност 2 може да се планира и краткосрочна мобилност на докторанти в чуждестранна организация, удостоена с харта за висше образование „Еразъм“, в случай че е свързана с тяхното обучение и е част от учебната програма на докторанта. За целта по процедурата са допустими разходи за мобилност на докторанти, които са подробно описани в Приложение VIII (ТЕРЕС-ПД) към Условията за кандидатстване.
По процедурата са допустими и Други преки и непреки разходи (изчисляват се като единна ставка в размер на 40 % върху сумата на разходите за възнаграждения на докторанти), като например разходите за такси за публикации и участие в конференции на докторанти, за обучение в страната на представители на академичния състав, за другите преки разходи, които се извършват от бенефициента във връзка с изпълнението на дейностите и за непреките разходи.
3. Моля вижте отговора на т.2 от настоящия въпрос. За осъществяване на учебната, педагогическата и научноизследователска дейност докторантът получава месечно възнаграждение, което задължително се изплаща от обучаващата го организация съгласно подписания трудов договор. Другите преки разходи, различни от разходите за възнаграждения на докторанти и от разходите за мобилност на докторанти и на представители на академичния състав, както и непреките разходи по проекта се финансират под формата на единна ставка. Процедурата не поставя изискване към съществуващия работодател на докторанта да осигурява финансиране на докторанта за извършване на неговите научни изследвания. 
[bookmark: _Hlk158967320]4. Обръщаме внимание, че съгласно Условията за кандидатстване (УК) по процедурата, „Научноизследователската дейност на докторанта в рамките на срока на обучение за придобиване на ОНС „доктор“ може да се провежда при кандидата/партньора висше училище/научна организация, или в асоциирания партньор научноизследователски център, в т.ч. център за върхови постижения/център за компетентност, финансиран по Оперативна програма „Наука и образование за интелигентен растеж“ 2014-2020 г., бизнес организация, НПО или публична организация/институция, съобразно спецификата на конкретната докторантура, като материално-техническата база на съответната организация се използва безвъзмездно от докторанта. Ангажиментът за осигуряване на материално-техническата база, в която докторантът ще осъществява научноизследователската си дейност по учебен план, е на кандидата/партньора.“. Също така, в УК е посочено следното: „Съобразно спецификата на проектните докторантури и в случай на установена необходимост, на етапа на изпълнение на проект се допуска както промяна на асоцииран партньор, така и идентифициране на организации, които ще предоставят безвъзмездно материално-техническата си база за целите на провеждането на научноизследователска дейност в рамките на проектната докторантура на докторант по проекта, като в този случай не е необходимо тези организации да бъдат включвани като асоциирани партньори.“  и „Организациите, които в процеса на изпълнение на проекта предоставят безвъзмездно материално-техническата си база за целите на провеждането на научноизследователска дейност в рамките на проектната докторантура на съответния докторант са кандидатите и партньорите висши училища и научни организации, и асоциираните партньори научноизследователски центрове, в т.ч. ЦВП/ЦК, предприятия, НПО или публични организации/институции съобразно спецификата на проектната докторантура.“. На етапа на кандидатстване следва да бъде представено писмо за намерение от асоциирания партньор, в случай че в проектното предложение е включен асоцииран партньор предприятие/ публична организация/НПО/научноизследователски център, вкл. ЦК/ЦВП.
Също така, разходи за дълготрайни материални и нематериални активи са недопустими по настоящата процедура, съгласно т. 14.3 от Условията за кандидатстване.
В тази връзка, по отношение на първо тире във въпроса, Условията за кандидатстване установяват изискване за безвъзмездно предоставяне на материално-техническа база от кандидати/партньори/асоциирани партньори/организации, които ще бъдат идентифицирани в процеса на изпълнение на проекта, за което те не получават финансиране по процедурата. Разходите за материали и други необходимо присъщи за научноизследователската дейност на докторанта, извън разходите за мобилност и възнаграждения на докторантите, се планират от кандидата/партньора в рамките на Други преки и непреки разходи. 
По отношение на второ тире във въпроса, използването на материално-техническата база на асоциирания партньор се урежда между него и обучаващата организация (висше училище/научна организация). 
5. Съгласно чл. 8, ал. 1 и ал. 2 от Закона за развитие на академичния състав в Република България обучението на докторанти по чл. 21, ал. 7 от ЗВО е с продължителност до 5 години и се осъществява по план при условията и по реда на ЗВО и правилника на съответното висше училище или научна организация и в съответствие с условията на проекта. Съгласно Приложение VIII (ТЕРЕС-ПД) към Условията за кандидатстване срокът на трудовия договор между обучаващата организация и докторанта следва да обхваща периода от зачисляването на докторанта до защитата на дисертационния труд. Общата сума на дължимото възнаграждение за целия срок на договора (вкл. задължителните вноски за сметка на работодателя) не може да бъде по-малка от приложимия единичен разход 85 000 лв. (или друг актуализиран размер, определен от УО).

ВЪПРОС 6 ОТ 13.02.2024 Г. (Q006 ПОСТЪПИЛ ЧРЕЗ ИСУН):

Уважаеми колеги,
Благодаря за направените до момента разяснения.
Бих желал да получа допълнително становище по публикувания от вас отговор. Той съдържа указанието, че: 
„По процедурата не са поставени ограничения по отношение на броя на основните звена и на професионалните направления на висше училище, които може да бъдат включени в едно проектно предложение. Когато, обаче, едно висше училище участва като кандидат или партньор в повече от едно проектно предложение, дейностите по всяко от проектните предложения трябва да са насочени към докторски програми от различни професионални направления и към различни основни звена по чл. 25 от ЗВО.“
Моля да разясните този текст, като вземете под внимание, че в рамките на един факултет се извършва обучение по повече от едно професионално направление. Следва да се вземе предвид също, че повече звена в рамките на едно висше училище могат да обучават по едно и също професионално направление. В реалния живот комбинациите от факултети и професионални направления са най-разнообразни.
Ако тълкуванието на текста е ограничително, това би:
1)	създало условия да бъдат дискриминирани или отделни факултети или докторанти от определени професионални направления по принципа на изключването.
2)	влязло в противоречие с духа на поканата, която насърчава „интердисциплинарност“; интердисциплинарността не е възможна без различни комбинации между професионални направления.
3)	поставило висшите училища в неравни условия спрямо институтите на БАН като наруши хоризонталния принцип на ЕС за равните възможности. 
Тук управляващият орган следва да отчете, че институтите на БАН са отделни юридически лица, за разлика от факултетите на един университет, които действат през неговото лице. На практика и един институт и един голям университет са поставени в ограничението на 6 проекта, при условие, че само  един факултет на голямо висше училище в реалния живот има капацитета и обучава значително по-голям брой докторанти от един институт.
Разчитаме на Вашето съдействие за изясняване на възникналите въпроси.
С пожелания за успешна работа.

ОТГОВОР:
Условията за кандидатстване по настоящата процедура са изготвени в съответствие с изискванията в Методологията и критериите за подбор на операция „От висше образование към заетост“, одобрени от Комитета за наблюдение на Програма „Образование“ 2021-2027 г. Съгласно Условията за кандидатстване, когато едно висше училище участва като кандидат или партньор в повече от едно проектни предложения, трябва да изпълнява кумулативно/съвкупно изискванията за допустимост – да участва в не повече от 6 (шест) проектни предложения, дейностите по всяко едно проектно предложение да са насочени към докторски програми от различни професионални направления, както и към различни основни звена по чл. 25 от ЗВО. Проверката на тези изисквания се извършва съгласно критерий № 4 от критериите за оценка на допустимостта съгласно Приложение VII към Условията за кандидатстване (Критерии и методология за оценка на проектни предложения по процедура чрез подбор на проектни предложения „Подкрепа за развитие на проектна докторантура“).
Обръщаме внимание, че дейностите в проектните предложения трябва да бъдат насочени към конкретни акредитирани докторски програми на висшите училища/научните организации, избрани на базата на специално проведено обсъждане в рамките на академичния/научния съвет и обосновани от кандидата и, когато е приложимо, от партньорите, въз основа на публично достъпна информация от стратегии, вкл. териториални стратегии, анализи и други официални източници. В случай на партньорство, въвеждането на разработените по проекта програми за курсове за обучение на докторанти може да се осъществява само от висшето училище/научната организация, което/която притежава акредитация за докторската програма, по която е разработена конкретната програма за курс за докторанти. Когато се разработва съвместна програма за курс за докторанти за две различни докторски програми, всяко от участващите висши училища/научни организации трябва да има акредитация за съответната докторска програма, в рамките на която ще прилага съвместната програма за курс за докторанти.
В тази връзка, по процедурата не са поставени ограничения по отношение на броя на основните звена и на професионалните направления на едно висше училище, които може да бъдат включени в едно проектно предложение.
ВЪПРОС 7 ОТ 21.02.2024 Г. (Q007 ПОСТЪПИЛ ЧРЕЗ ИСУН):

Здравейте,
Моля за уточнение на следните въпроси:
1. Нашият университет е акредитиран в две докторски програми в направление "Икономика". Това означава ли, че може да участва само в два проекта с всяка от програмите или важи ограничението за участие в до 6 проекта без значение с коя от акредитираните програми?
2. Реализирането на мобилностите на преподаватели и докторанти може ли да се финансира през програма Еразъм+ или се финансира от 40% преки и непреки разходи по програмата като се прилагат ставките по програма Еразъм+?
Благодарим предварително за отговорите!

ОТГОВОР:
1. Съгласно т. 11 от Условията за кандидатстване една организация може да участва като кандидат или партньор в повече от едно проектно предложение, но в не повече от 6 проектни предложения, в случай че дейностите по всяко от проектните предложения са насочени към докторски програми от различни професионални направления, а когато организацията е висше училище дейностите по всяко проектно предложение трябва да са насочени и към различни основни звена по чл. 25 от ЗВО. В тази връзка, когато организацията има акредитирани докторски програми само в едно професионално направление, същата може да участва само в едно проектно предложение, като кандидат или като партньор.
2. С оглед недопускане на двойно финансиране, в случай че мобилности на преподаватели и на докторанти от проектно предложение по настоящата процедура, се предвижда да бъдат финансирани по Програма Еразъм +, разходите за тези мобилности не са допустими за финансиране и по настоящата процедура. Разходите за мобилност на представители на академичния състав и на докторанти се финансират по настоящата процедура чрез единични разходи, които са обосновани и описани в приложение VIII. Таблица на единичните разходи и еднократните суми към Условията за кандидатстване, и те не са част от единната ставка за преки и непреки разходи по проекта. 

ВЪПРОС 8 ОТ 25.02.2024 Г. (Q008 ПОСТЪПИЛ ЧРЕЗ ИСУН):

Във връзка с отговорите Ви на въпрос 6, моля да направите допълнителни разяснения. В един факултет има 5ПН, по които се обучават докторанти. По три от тези направления се обучават докторанти и в други факултети в същия университет. Може ли един факултет да участва в повече от едно проектно предложение? Възможно ли е различни докторски програми от едно и също професионално направление да участват в различни проектни предложения, за да може да се постигне изпълнение на критериите за интердисциплинираност?
Благодаря за съдействието.

ОТГОВОР:
Както е посочено в отговора на въпрос 7 по-горе, съгласно т. 11 от Условията за кандидатстване една организация може да участва като кандидат или партньор в повече от едно проектно предложение, но в не повече от 6 проектни предложения, в случай че дейностите по всяко от проектните предложения са насочени към докторски програми от различни професионални направления, а когато организацията е висше училище дейностите по всяко проектно предложение трябва да са насочени и към различни основни звена по чл. 25 от ЗВО. В тази връзка един факултет на висше училище може да участва само в едно проектно предложение, без значение дали провежда обучение за придобиване на ОНС „доктор“ по докторски програми от едно или от няколко професионални направления. Когато няколко факултети на висше училище провеждат обучение за придобиване на ОНС „доктор“ по докторски програми от едно и също професионално направление, това професионално направление може да бъде включено само в едно проектно предложение и респективно тези докторски програми или част от тях може да бъдат включени само в едно проектно предложение, независимо дали обучението по включените в проектното предложение докторски програми се провежда само в един или в няколко факултета на висшето училище.
ВЪПРОС 9 ОТ 27.02.2024 Г. (Q009 ПОСТЪПИЛ ЧРЕЗ ИСУН):

Здравейте, колеги,
Моля за разяснение по следните въпроси:
1. Имайки предвид текстовете в българското законодателство, които уреждат въпроса за докторантски училища, а именно:
Съгласно чл. 4, ал. 4 от ПРАВИЛНИК ЗА ПРИЛАГАНЕ НА ЗАКОНА ЗА РАЗВИТИЕТО НА АКАДЕМИЧНИЯ СЪСТАВ В РЕПУБЛИКА БЪЛГАРИЯ и във връзка с параграф 1, т. 1 от Допълнителните разпоредби на същия ПРАВИЛНИК, както и във връзка с чл. 25 от ЗВО Обучението в докторантура се извършва в първично звено на висше училище или научна организация, като "Първично звено" е катедра във факултет на висше училище или съответна на нея структура в научна организация 
- Бихте ли уточнили какъв статут следва да има докторантското училище в рамките на организационната структура на едно висше училище;
- Къде ще се осъществява обучението и къде – административното обслужване на обучението на докторантите в докторантското училище;
- Достатъчно ли е изготвяне и приемане на Правилник за дейността на докторантско училище, за да може то да се счита за законосъобразна организационна единица в рамките на организационната структура на ВУ;
- Къде ще се провеждат изпитните процедури по дисциплините от Учебния план за съответната докторантска програма – в първичните звена или в докторантското училище;
- Кой ще организира провеждането на процедурите по приключване на обучението и на защитата на докторските тези - първичните звена или докторантското училище.
В редица български ВУ съществуват структури, определени като докторантско училище, но в правилниците на нито едно от тях не е даден отговор на горните въпроси.
Дали се предвиждат предстоящи изменения в законодателството, във връзка с осигуряването на реални възможностите за изпълнението на Проекта?
2. При наличие на договори между две ВУ за обучение на студенти в хибридни специалности за ОКС „бакалавър“ или „магистър“, следва ли да се сключва нов договор (или анекс) за обучение в ОНС ‚доктор“ за да се удовлетворят изискванията и параметрите за кандидатстване по проекта?
3. Във връзка с пояснение под линия №14 на стр. 14 от “Условия за кандидатстване”:
„14За целите на настоящата операция докторантско училище/школа е част от организационната структура на кандидата/партньора висше училище/научна организация, в която се организира, координира и провежда обучението на докторантите в академична среда и не предполага създаване на ново основно или обслужващо звено по смисъла на чл. 25 от ЗВО.“,
бихте ли дефинирали по-ясно административния смисъл на понятието „докторантско училище“? Моля да уточните каква е административната роля на ръководителя на това училище, като се има предвид, че плановете и дейностите на докторантите се задават от катедрите.
4. Възможно ли е в проектното предложение да се включи докторантска програма, която вече е в процес на акредитация (с очакван резултат много преди класирането на проектите), а удостоверението да бъде добавено допълнително?
5. Относно длъжностите по проекта - освен ръководител, координатор, финансист и изследовател, има ли предвидени и дефинирани и други роли - например преподавател?
6. Във връзка с предходния въпрос – към коя част от бюджета се включва
заплащането на академичния състав, както следва: 
[bookmark: _Hlk160002086]а) за подготовка на специализирани курсове към Докторантското училище; 
б) за преподаване; 
в) за ръководство на докторанти и т.н. 
Към преки и непреки разходи ли спада това заплащане, или има отделно перо? 
7. На каква база става преценката за региона по NUTS - според седалището на водещата организация, според местожителството на докторантите или според възможностите за работа на защитили ОНС "доктор", или друго?
8. Като се има предвид, че в условията за кандидатстване се набляга на фокуса върху интердисциплинарната насоченост на проекта и връзката му с потребностите на трудовия пазар, допустимо ли е обучение по хибридна специалност, при положение, че двамата партньори поотделно имат акредитация за своите докторантски програми, и има ли възможност за ускорено въвеждане на необходимите законодателни промени за правно валидиране на този приоритетен вид докторски програми?
9. Във връзка с изискването за обвързване на проектното предложение с нуждите на пазара на труда, как удостоверяваме това обвързване? Може ли да се приеме, че представянето на Писмо за намерение от страна на бъдещ работодател, който ще приеме на работа защитилия докторант, е достатъчно доказателство за такова обвързване?
10. Моля да уточните как трябва да се тълкува изискването за финансов капацитет „не по-малък от 30 % от оборота през предходната финансова година“, посочено в Условията за кандидатстване, при Висше училище, което не извършва стопанска дейност и съответно няма оборот? Означава ли това, че то автоматично отпада от кръга на потенциалните кандидати?
Благодаря предварително!
[bookmark: _Hlk160013497]ОТГОВОР:
1. Съгласно т. 13 от Условията за кандидатстване, бележка под линия №14 „За целите на настоящата операция докторантско училище/школа е част от организационната структура на кандидата/партньора висше училище/научна организация, в която се организира, координира и провежда обучението на докторанти в академична среда и не предполага създаване на ново основно или обслужващо звено по смисъла на чл. 25 от ЗВО. Докторантското училище/школа функционира на територията на висшето училище/научната организация и използва безвъзмездно неговата материално-техническа база и човешки ресурс (преподавателски и административен). Обучението в докторантско училище/школа по процедурата трябва да се осъществява по акредитирани докторски програми на висшето училище/научната организация и да бъде насочено към придобиване на общи и специализирани знания и компетенции, осигуряващи успешната защита на дисертационния труд на докторантите.“. Процедурата не поставя други специфични изисквания по отношение на типа и начина на функциониране на докторанското училище/школа, което е включено в проектно предложение. В тази връзка преценка на кандидата е по какъв начин ще организира функционирането на докторантското училище съобразно конкретните потребности, капацитет и действащи към момента вътрешни правила на висшето училище/научната организация за придобиване на образователната и научна степен „Доктор”. В допълнение, обръщаме внимание, че процедурата не е насочена към въвеждане на законодателни промени в областта на висшето образование.
2. Съгласно т. 11 и т. 12 от Условията за кандидатстване допустими кандидати и партньори по процедурата са висши училища, които са създадени при условията и по реда на ЗВО, имат право, съгласно чл. 79а, ал. 3 от ЗВО, да провеждат обучение за придобиване на образователна и научна степен „доктор“ при условията на чл. 80, ал. 2 от ЗВО и имат валидна акредитация за докторските програми, включени в проектното предложение, и научни организации по чл. 47, ал. 1 от ЗВО, които имат акредитация за провеждане на обучение в образователната и научна степен „доктор“ и имат валидна акредитация за докторските програми, включени в проектното предложение. Партньорството по настоящата процедура не е задължително. В случай на партньорство, в едно проектно предложение може да бъде включен кандидат и не повече от двама партньори. По процедурата няма изискване за наличие на договори за обучение на докторанти между партниращите си организации. Изискване на процедурата е, когато се планира изпълнение на проектно предложение в партньорство, на етапа на кандидатстване да бъде представена Декларация за партньорство (Приложение II към Условията за кандидатстване), съответно при сключване на административен договор да бъде представено Споразумение за партньорство (Приложение XIII към Условията за изпълнение).
3. Моля вижте отговора на т. 1 по-горе.
4. В проектно предложение по настоящата процедура може да бъде включена само докторска програма, която притежава валидна акредитация. Съгласно т. 13 от Условията за кандидатстване срокът на валидност на акредитациите на включените в проектните предложения докторски програми трябва да обхваща периода на изпълнение на проекта. В случай че към момента на кандидатстване или в процеса на изпълнение на проектите е изтекъл срокът на валидност на акредитациите на включени в проектните предложения докторски програми, задължение на кандидата и, когато е приложимо, на партньора е да предприеме своевременно действия за подновяване на акредитацията на докторската програма в Националната агенция за оценяване и акредитация съобразно графика по чл. 81, ал. 2 от Закона за висшето образование. Съгласно § 61 от Преходните и заключителни разпоредби към ЗИД на Закона за висше образование (Изм. и доп. - ДВ, бр. 56 от 2022 г.) „Висшите училища, на които срокът на получената програмна акредитация и акредитация на докторски програми по досегашните условия и ред изтича преди провеждането на нова процедура за акредитация по графика, определен от Националната агенция за оценяване и акредитация по чл. 81, ал. 2, имат право да осъществяват прием, провеждат обучение и да дават висше образование по съответното професионално направление, специалност от регулираните професии или докторска програма до приключване на новата процедура.“. Проверки за акредитираните докторски програми на висшите училища и научните организации ще се извършват от УО на етап оценка на проектното предложение въз основа на информация, предоставена от Националната агенция за оценяване и акредитация, а също така и преди сключване на договора за безвъзмездна финансова помощ, както и в процеса на изпълнение на проекта.
5. Въпросът е неясен. В случай че въпросът касае конкретните позиции и числеността на екипа за организация и управление на проекта, те следва да се определят от кандидата съобразно спецификата и обема на заложените дейности в проектното предложение. Обръщаме внимание, че съгласно Указания (специфични за процедурата) на Управляващия орган за попълване на електронен формуляр за кандидатстване (Приложение VI към Условията за кандидатстване), кандидатът следва да посочи квалификацията и отговорностите на всеки един от основните членове на екипа за организация и управление на проекта (ръководител на проекта, координатор и счетоводител/финансист) в секция 10. Екип на Формуляра за кандидатстване, като за същите тези основни членове на екипа за организация и управление на проекта трябва да бъдат приложени и автобиографии (Приложение III към Условията за кандидатстване). Останалите позиции в екипа, при наличие на такива, трябва да бъдат посочени само като позиции и отговорности. Обръщаме внимание, че позициите в екипа за организация и управление на проекта се определят за целите на изпълнението на дейностите за организация и управление и дейностите за видимост, прозрачност и комуникация и за установяване удовлетвореността на целевите групи от участието им в дейности по проекта, т.е. за целите на непреките дейности по проекта. В тази връзка в екипа за организация и управление на проекта не се допуска включване на позиции като „преподавател“ и други, чиито функции по проекта ще са свързани с изпълнението на преки дейности.
6.  Съгласно т. 14.2 от Условията за кандидатстване, както разходите за възнаграждения на академичния състав, който е ангажиран с изпълнението на преките дейности в проектно предложение по процедурата, като например разработване на специализирани курсове по включените в проектното предложение докторски програми, преподаване на тези курсове на зачислените по проекта докторанти, ръководство на докторанти и други, така и разходите за непреките дейности ще се възстановяват от разходите в  Бюджетен ред 4. Други преки и непреки разходи, изчислени като единна ставка в размер на 40 % от сумата на разходите в бюджетен ред 1. Разходи за възнаграждения на докторанти. Разходите в бюджетен ред 4. Други преки и непреки разходи включват и разходи за публикации и участие в конференции на докторанти, за обучение в страната на представители на академичния състав и други преки разходи, които се извършват от бенефициента във връзка с изпълнението на дейностите.
7. Разпределението на средствата по региони се извършва от кандидата в съотношение 35,29% към категория Регион в преход и 64,71% към категория По-слабо развити региони. Както е посочено т. 8 и в т. 14.2 от Условията за кандидатстване, това съотношение следва да се прилага от всеки кандидат по процедурата, независимо от териториалното местоположение на висшето училище или научната организация, която провежда обучението, и без необходимост от допълнителна обосновка. Що се отнася до планираните в проектното предложение стойности на индикаторите за продукт и на индикаторите за резултат, в т. 7 от Условията за кандидатстване е посочено, че те също се разпределят по региони, но в съотношение 31% към категория Регион в преход и 69% към категория По-слабо развити региони. В допълнение, за целите на оценката на критерий 5. Фокус върху регионите от критериите за техническа и финансова оценка на проектните предложения по процедурата, оценителната комисия ще вземе предвид конкретното местоположение на участващите в проектното предложение организации.
8. Въпросът е неясен. По процедурата е допустимо да се обучават докторанти само по акредитирани докторски програми на висшето училище/научната организация, в която се планира да бъдат зачислени докторанти по проекта. Съгласно т. 13 от Условията за кандидатстване по процедурата е допустимо разработване и въвеждане само на програми за специализирани курсове за обучение на докторанти по конкретни акредитирани докторски програми, определени от висшите училища/научните организации на етапа на кандидатстване.  В случай на партньорство между висши училища и/или научни организации, въвеждането на разработените по проекта програми за специализирани курсове за обучение на докторанти може да се осъществява само от висшето училище/научната организация, което/която притежава акредитация за докторската програма, по която е разработена конкретната програма за курс за докторанти. Когато се разработва съвместна програма за курс за докторанти за две различни докторски програми, всяко от участващите висши училища и научни организации трябва да има акредитация за съответната докторска програма, в рамките на която ще прилага съвместната програма за курс за докторанти. В тази връзка допустимите дейности по процедурата са определени в съответствие с нормативните документи в областта на висшето образование и не предполагат необходимост от законодателни промени.
9. Съгласно т. 13 от Условията за кандидатстване и както е посочено в Указания (специфични за процедурата) на Управляващия орган за попълване на електронен формуляр за кандидатстване (Приложение VI към Условията за кандидатстване), връзката на включените в проектно предложение докторски програми с потребности на пазара на труда на конкретен регион трябва да се обоснове от кандидата във Формуляра за кандидатстване въз основа на публично достъпна информация от стратегии, вкл. териториални стратегии, анализи и други официални източници и да се посочат линкове към съответните източници. Обосновката трябва да се основава на потребности на пазара на труда на конкретния регион, към който адресира проектното предложение, без значение от региона, в който е местоположението на кандидата и/или партньора.
10. Съгласно т. 11 от Условията за кандидатстване кандидатът по процедурата трябва да разполага с финансов капацитет и механизми за устойчивост, позволяващи да се изпълнят предложените в проектното предложение дейности и да се гарантира тяхната финансова устойчивост, съгласно методология и критерии за оценка на проектните предложения (Приложение VII към Условията за кандидатстване). Финансовият капацитет на кандидата се оценява съгласно критерий №18 от критериите за оценка на допустимостта. Счита се, че кандидатът разполага с финансов капацитет, в случай че неговият оборот през последната приключила финансова година е поне 30 % от стойността на исканото финансиране по проекта. В случай че кандидатът е държавно висше училище, проверката ще се извършва служебно от оценителната комисия въз основа на определените трансфери от бюджета на МОН за държавните висши училища, съгласно Закона за държавния бюджет на Република България за предходната приключила финансова година. В случай че кандидатът е частно висше училище или научна организация, оценителната комисия ще извършва проверка на оборота му (приходите, които са реализирани) за предходната приключила финансова година. В допълнение, обръщаме внимание, че съгласно бележка под черта 2 от Декларация на кандидата/партньора (Приложение I към Условията за кандидатстване) икономическа дейност е всяка дейност, която се състои в предлагане на стоки и/или услуги на пазара, т.е. всяко висше училище/научна организация, която има приходи от наеми, приходи от услуги, приходи от продажби и всякакви други текущи приходи извършва стопанска (икономическа дейност). 
ВЪПРОС 10 ОТ 28.02.2024 Г. (Q010 ПОСТЪПИЛ ЧРЕЗ ИСУН):

Здравейте,
бихте ли ми отговорили на следните въпроси:
1 Какво се разбира докторант от слабо развит регион? 
   Това е 
-	Местоживеене на докторанта, или
-	Месторабота на докторанта, или
-	Местоположение на фирмата, от която идва проекта, или
-	Местоположение на университета заявител на проектната докторантура?
2. Трябва ли да се посочва в проектното предложение организацията заявител на проектната докторантура?
Благодаря Ви предварително!

ОТГОВОР:
1. Моля вижте отговора на въпрос 9, т. 7 по-горе.
2. Въпросът е неясен. В Условията за кандидатстване са посочени конкретни условия за допустимост на кандидатите, на партньорите, на дейностите и на разходите по процедурата. Обръщаме внимание, че разработването на конкретното проектно предложение е отговорност на кандидата. Конкретната информация, която се съдържа в проектното предложение е по негова преценка. Указанията на Управляващия орган за попълването на формуляра за кандидатстване са приложени към насоките за кандидатстване по процедурата  - Приложение VI към Условията за кандидатстване.
ВЪПРОС 11 ОТ 29.02.2024 Г. (Q011 ПОСТЪПИЛ ЧРЕЗ ИСУН):

Може ли по програмата докторантът да има освен научен ръководител и консултант от друго научно звено на БАН, тъй като темата е мултидисциплинарна?

ОТГОВОР:
Процедурата не поставя специфични изисквания за академичния състав, който ще бъде ангажиран с обучението на зачислените по проекта докторанти. Преценка на кандидата е как да организира обучението на докторанти по проекта съобразно спецификата на конкретните докторантури и действащите към момента вътрешни правила на висшето училище/научната организация за придобиване на образователната и научна степен „Доктор”.  
ВЪПРОС 12 ОТ 01.03.2024 Г. (Q012 ПОСТЪПИЛ ЧРЕЗ ИСУН):
Здравейте,
Имам следните въпроси:
1. Ако на етап проектно предложение са предвидени 10 докторанти, което позволява изпълнението на изискването за минимален размер на БФП  на етап кандидатстване. При изпълнението на проекта обаче са зачислени и защитилите ОНС "доктор" 7 докторанти и реалните разходи по проекта са под 1 000 000. В този случай ще бъде ли верифициран пълния размер на направените разходи?
2. При изготвянето на бюджета е предвидена единичен разход от 85 000 лв. за възнаграждение на докторант. На няколко места в указанията се споменава, че разходът не трябва да бъде по-нисък от 85 000 лв. за периода на докторантурата. Може ли при изпълнението на проекта разходът да бъде по-висок от 85 000 лв., ако се вземе предвид, че продължителността на проектната докторантурата не е фиксирана на 36 месеца, а е до 5 години.
3. Приема ли се, че месечното възнаграждение на докторанта е фиксирано на 2800 лв. при заетост 8 часа? В този случай единичният разход за възнаграждение от 85 000 лв. може да се изпълни за 31 месеца. Може ли докторантурата да бъде с по-малка продължителност от 36 месеца.
4. Необходимо ли е обявление за проектната докторантура в държавен вестник или е достатъчно само на сайта на университета и/или ежедневник? Може ли обективните критерии за избор на докторант да не включват кандидатдокторантски изпит, а основната тежест в критериите за избор да бъде заявена тема от бизнеса и текущата работна заетост на докторанта?

ОТГОВОР:
1. Минималният размер на безвъзмездната финансова помощ от 1 000 000 лв. за едно проектно предложение е критерий за допустимост само при оценка на проектното предложение. При изпълнението на проекта разходите (вкл. разходите за всеки етап от конкретна проектна докторантура) са допустими, ако са изпълнени условията за възстановяване на разходите, посочени в административния договор и приложенията към него. Кандидатите следва да имат предвид, че евентуално неизпълнение на индикатори, записани в проектното предложение, може да доведе до определяне на финансова корекция в съответствие с чл. 70, ал. 1, т. 7 от ЗУСЕФСУ.
2. Съгласно т. 14 от Условията за кандидатстване размерът на единичния разход за възнаграждение за докторант е 85 000 лв., т.е. това е размерът на разхода, който може да бъде възстановен от Управляващия орган на конкретния бенефициент при спазване на всички изисквания по настоящата процедура, независимо от продължителността на конкретната докторантура. В допълнение, процедурата не ограничава възможността висше училище/научна организация да осигури собствени средства за финансиране на по-висок размер на възнаграждение на докторант. 
3. Моля вижте отговора на въпрос 5, т. 5 по-горе. В допълнение, обръщаме внимание, че в Условията за кандидатстване не са поставени изисквания за минимална продължителност на обучението за придобиване на ОНС „Доктор“ по процедурата. При всички случаи обучението на докторанти по проекта трябва да се осъществява по план при условията и по реда на ЗВО и правилника на съответното висше училище или научна организация и в съответствие с условията на проекта. Конкретната продължителност на обучението в ОНС „Доктор“ следва да се съобрази със спецификата на докторантурата. Съгласно Приложение VIII (ТЕРЕС-ПД) към Условията за кандидатстване, в което са обосновани размерите на единичните разходи по процедурата, обучаващата организация има задължението да изплаща месечно възнаграждение на докторанта съгласно подписания трудов договор (минимална заетост от 4 часа на ден), като общият разход за възнаграждения на докторанта (вкл. и задължителните вноски за сметка на работодателя) за целия период на докторантурата не трябва да бъде по-нисък от определения общ единичен разход в размер на 85 000 лв. (или друг актуализиран размер, определен от УО). Обучаващата организация и докторантът може да определят друго разпределение на заетостта по трудовия договор в зависимост от спецификата на обучението в съответната докторска програма и възложените задължения по трудовия договор, като спазват следните задължителни условия:
- минималната заетост по трудовия договор да бъде поне 4 часа на ден;
- срокът на трудовия договор да обхваща периода от зачисляването на докторанта до защитата на дисертационния труд;
- да бъде посочена общата сума на дължимото възнаграждение за целия срок на договора (вкл. задължителните вноски за сметка на работодателя), която не може да бъде по-малка от приложимия единичен разход, както и етапите от изпълнението на проектната докторантура и дължимите суми при достигане на съответния етап. 
Възстановяването на общия единичен разход за възнаграждения за една проекта докторантура ще се осъществява на няколко етапа, които са обвързани с изпълнението на конкретни дейности (постигнати резултати) от висшето училище/научната организация и от докторанта, съобразно учебния му план. В тази връзка, в Условията за кандидатстване не е фиксирано конкретно месечно възнаграждение за докторант. Конкретното месечно възнаграждение на докторанта се определя от висшето училище/научната организация в трудовия договор с докторанта, при спазване на изискването общият размер на възнагражденията на докторанта за целия период на докторантурата да не бъде по-нисък от 85 000 лв. Кандидатите следва да имат предвид, че при значително увеличение на индекса на разходите за труд в периода до 2029 г. Управляващият орган може да актуализира единичния разход за една проектна докторантура като новият размер на единичния разход ще се използва и за изчисляване на плащанията за следващите етапи от проектни докторантури, които са започнали преди актуализирането на единичния разход.
4. Съгласно т. 13 от Условията за кандидатстване, в процеса на изпълнение на Дейност 1. Подкрепа за създаване и развитие на докторантски училища/школи, насочени към конкретни нужди на работодатели/пазара на труда висшето училище/научната организация трябва да обяви конкурс за избор на докторанти в редовна форма на обучение по реда на чл. 21, ал. 7 от ЗВО в съответствие с изискванията на Закона за развитието на академичния състав в Република България и правилника на съответното висше училище/научна организация и съобразно планираното в проектното предложение. Изборът на докторанти по проекта трябва да се провежда въз основа на публична покана към заинтересованите страни, публикувана на интернет страницата на висшето училище/научната организация, и на обективни критерии за избор, съобразени с конкретните потребности на висшите училища/научните организации и с регионалните потребности на пазара на труда, в т.ч. и с демографските тенденции на академичния състав в съответните организации и необходимостта от подобряване на привлекателността на професията. Критериите за избор на докторанти трябва да осигуряват възможност за фокус на подкрепата към докторантури, които са обосновани чрез съществуващата заетост на докторанта и бъдещото му кариерно развитие при съответния работодател или през конкретна потребност за развитие на научноизследователския потенциал в конкретен регион. В поканата към кандидатите за докторантура задължително трябва да се съдържа информация, че докторантурите по проекта се финансират със средства от Програма „Образование“ 2021 – 2027, съфинансирана от Европейския социален фонд плюс (ЕСФ+). Процесът на избор на докторанти трябва да бъде описан в проектното предложение. В периода на изпълнение на проекта висшите училища/научните организации може да провеждат повече от един конкурс за избор на докторанти в редовна форма на обучение, които да бъдат включени в дейностите на проектно предложение.
[bookmark: _Hlk161038975]ВЪПРОС 13 ОТ 07.03.2024 Г. (Q013 ПОСТЪПИЛ ЧРЕЗ ИСУН):

Здравейте,
Моля за разяснение по следните въпроси:
1. В проектното предложение допустими ли са Докторски програми с изтекла акредитация, но с процедура в ход за подновяване на акредитацията и подадени документи за откриване и осъществяване на процедура за програмна акредитация, както и посетени от Експертна група по график?
2. Един ВУЗ може ли да кандидатства в едно проектно предложение с докторски програми от повече от едно Професионално направление, ако ВУЗ-ът не участва в други проекти?

[bookmark: _Hlk161039183]ОТГОВОР:
1. Моля вижте отговора на въпрос 9, т.4 по-горе.
2. Съгласно т. 13 от Условията за кандидатстване дейностите в проектните предложения по процедурата трябва да бъдат насочени към конкретни акредитирани докторски програми на висшите училища/научните организации, избрани на базата на специално проведено обсъждане в рамките на академичния/научния съвет и обосновани от кандидата и, когато е приложимо, от партньорите, въз основа на публично достъпна информация от стратегии, вкл. териториални стратегии, анализи и други официални източници, като обосновката трябва да се основава на потребности на пазара на труда на конкретния регион, към който адресира проектното предложение, без значение от региона, в който е местоположението на кандидата и/или партньора. В тази връзка по процедурата не са поставени изисквания докторските програми в проектно предложение да бъдат само от едно професионално направление.
ВЪПРОС 14 ОТ 10.03.2024 Г. (Q014 ПОСТЪПИЛ ЧРЕЗ ИСУН):

Възможно ли е да се зачисли в проектна докторантура в дадено ВУ вече назначен на длъжност асистент в същото ВУ?

ОТГОВОР:
Съгласно т. 13 от Условията за кандидатстване в проектно предложение по процедурата може да бъдат включени единствено нови докторанти, които се обучават в редовна форма по реда на чл. 21, ал. 7 от ЗВО, т.е. такива, които към момента на обявяване на процедурата не са зачислени в докторантура при висше училище/научна организация. Не се допуска включване на докторанти, които вече са защитили ОНС „Доктор“, както и на лица, които са отчислени с или без право на защита.

